**Указание към ОХИ във връзка с предоставянето на информация за доходи по чл. 13, ал. 1, т. 20 от ЗДДФЛ и нововъведената разпоредба 47е от ЗХ.**

По отношение на предоставянето на информация за доходи по чл. 13, ал. 1, т. 20 от ***Закона за данъците върху доходите на физическите лица*** (ЗДДФЛ)**,** представляващи парични и предметни печалби, получени от участие в хазартни игри, организирани с лиценз, издаден по реда на [***Закона за хазарта***](http://10.20.0.191/Document/LinkToDocumentReference?fromDocumentId=2135538631&dbId=0&refId=22835646)(ЗХ)или съгласно законодателството на друга държава - членка на Европейския съюз, или държава - страна по Споразумението за Европейското икономическо пространство, **следва да се има предвид следното:**

1. Предоставянето на информация **за изплатени доходи през 2023 г.** се осъществява от предприятията – платци на доходите със справката по чл. 73, ал. 1 от ЗДДФЛ в срок до 28 февруари 2024 г. Необлагаемите доходи по чл. 13, ал. 1, т. 20 от ЗДДФЛ се посочват от предприятията – платци в справката с код 905, когато годишният размер на дохода, изплатен на местно физическо лице, **превишава 5000 лв.**

2. Предоставянето на информация **за изплатени доходи през 2024 г. на местни физически лица** ще се осъществява по нов ред, а именно по реда на ЗХ. В сила от 01.01.2024 г. в ЗХ е въведена нова разпоредба на чл. 47е, със следното съдържание:

**Задължение за предоставяне на информация от организаторите на хазартни игри**

Чл. 47е. (1) Организаторите на хазартни игри, на които е издаден лиценз по реда на този закон, предоставят на Националната агенция за приходите информация за размера на изплатените парични и предметни печалби на местни физически лица по смисъла на Закона за данъците върху доходите на физическите лица, както следва:

1. годишен размер на изплатените печалби, превишаващ 5000 лв. на участник в хазартна игра и годишен размер на изтеглените от него суми, когато участникът има игрална сметка при организатора на хазартни игри;

2. всяка отделно изплатена печалба на участник в хазартна игра в размер, превишаващ 5000 лв., когато участникът няма игрална сметка при организатора на хазартни игри.

(2) Информацията по ал. 1 се предоставя по електронен път в срок до 28 февруари на годината, следваща годината на изплащане на печалбите, във формат, утвърден със заповед на изпълнителния директор на Националната агенция за приходите, която се обнародва в "Държавен вестник".

 Предвид това форматът на новия образец на справка по чл. 47е от ЗХ, с която ще се предоставя информация за изплатени през 2024 г. доходи, предстои да бъде утвърден със заповед на изпълнителния директор на НАП, която ще се обнародва в „Държавен вестник“.

 Следователно подаването на информация в НАП в срок до 28 февруари 2024 г. - относима за изплатените през 2023 г. доходи по чл. 13, ал. 1, т. 20 от ЗДДФЛ се осъществява със справката по чл. 73, ал. 1 от ЗДДФЛ.